# Venäjä / Venäjän ruplan virallinen kurssi vs. markkinakurssi

Russia / Russian rouble official vs. market rate

**Kysymykset**

1. Onko löydettävissä tietoa ruplan virallisesta kurssista vs. markkinakurssista? Miten esimerkiksi muissa valtioissa suhtaudutaan ruplan arvoon?

***Questions***

1. Is there any information available concerning the official Russian rouble currency rate versus the market rate? How do other countries relate to the current rouble rate?

**1. Onko löydettävissä tietoa ruplan virallisesta kurssista vs. markkinakurssista? Miten esimerkiksi muissa valtioissa suhtaudutaan ruplan arvoon?**

Venäjän 24.2.2022 Ukrainaan aloittamaa sotilaallista hyökkäystä seuranneina päivinä Venäjän ruplan kurssi laski huomattavasti. 10.3.2022 ruplan arvo Yhdysaltain dollaria vastaan oli 121 ruplaa, kun ennen hyökkäystä se oli noin 80 ruplaa.[[1]](#footnote-1) Huhtikuun alussa ruplan kurssi dollaria vastaan oli palautunut ennalleen lähes sotaa edeltävälle tasolle ja 8.4.2022 Yhdysvaltain dollarilla sai 72 ruplaa, mikä on ruplan tämän vuoden paras vaihtokurssi dollariin nähden.[[2]](#footnote-2)

Heti hyökkäyksen jälkeen Venäjällä ihmiset pyrkivät vaihtamaan rahavarojaan ruplista ulkomaan valuuttoihin, mutta kansalaisten pääsyä ulkomaanvaluuttoihin sekä heidän rahasiirtojaan ulkomaille rajoitettiin.[[3]](#footnote-3) Venäjä kielsi dollarin ja euron käteisostot sekä asetti 12 % komissiomaksun verkossa tehtävälle ulkomaanvaluuttaostolle.[[4]](#footnote-4) The Wall Street Journal uutisoi 1.4.2022, että Venäjän keskuspankki on keventänyt aiemmin keväällä asettamiaan rajoitteita ja se sallii 9.9.2022 saakka yksityishenkilöille maksimissaan 10 000 Yhdysvaltain dollarin tai summaa vastaavan muun ulkomaisen valuutan suuruiset kuukausittaiset rahasiirrot. Maaliskuussa Venäjän keskuspankki asetti ulkomaan kansalaisten kuukausittaisten ulkomaan rahasiirtojen enimmäismääräksi 5 000 Yhdysvaltain dollaria. Keskuspankin mukaan rahasiirroissa käytetään maan virallista ruplan valuuttakurssia ulkomaanvaluuttoja vastaan. Venäjän rajojen sisällä käytetty ruplan vaihtokurssi on tyypillisesti heijastellut vahvempaa ruplaa kuin senhetkinen kurssi kansainvälisillä valuuttamarkkinoilla. Analyytikot ovat arvioineet, että virallinen ruplan kurssi tuskin heijastaa sitä todellisuutta, jossa venäläiset ostavat Yhdysvaltain dollareita ja euroja.[[5]](#footnote-5)

Venäjän keskuspankin 9.3.2022 julkaisemassa tiedotteessa todetaan, että 9.9.2022 asti voimassa olevien rajoitusten puitteissa venäläisten pankkien tileiltä voi nostaa maksimissaan 10 000 Yhdysvaltain dollaria ja sen ylittävän osan saa ruplissa päivän kurssin mukaisesti. Keskuspankin mukaan 90 % venäläisten pankkien ulkomaisen valuutan tileillä saldo ei ylitä 10 000 Yhdysvaltain dollaria, eli käytännössä 90 % tilien omistajista voi vapaasti saada tilillä olevat varansa käteisessä valuutassa. Tiedotteen mukaan kansalaiset voivat edelleen avata uuden ulkomaisen valuutan tilin, mutta 9.9.2022 saakka voimassa olevien rajoitusten aikana tililtä voi nostaa valuuttaa vain ruplissa senhetkisen kurssin mukaisesti. Pankit eivät myy rajoitusten aikana käteisvaluuttaa, mutta käteisvaluutan vaihtaminen rupliksi on mahdollista rajoituksetta.[[6]](#footnote-6)

Yhdysvaltalainen uutistoimisto CNN toteaa, että viime viikkoina Venäjän keskuspankki on pyrkinyt toimillaan tukemaan maan omaa valuuttaa muun muassa estämällä sijoittajia ja yrityksiä myymästä valuuttaa sekä pakottamalla heidät ostamaan maan omaa valuuttaa. Vientimarkkinoilla toimivat yritykset on määrätty vaihtamaan 80 % valuuttamääräisestä liikevaihdostaan rupliksi, sen sijaan, että ne säilytettäisiin euroissa tai Yhdysvaltain dollareissa. Keskuspankki harkitsee tällä hetkellä pidentävänsä kolmen työpäivän aikarajaa, jolloin yritysten on vaihdettava liikevaihtoaan rupliksi. Lisäksi Venäjä on uhannut vaatia ”epäystävällisiksi” listaamiensa maiden maksavan kaasutoimitusmaksunsa ruplissa, ei euroissa tai Yhdysvaltain dollareissa. Myös rahasiirtoja ulkomaille on rajoitettu. Keskuspankin tukitoimet ovat saaneet aikaan keinotekoista kysyntää ruplalle. Kun ruplaa tukevista rajoitustoimista luovutaan, myös ruplan kysyntä ja sitä myöten sen arvo laskevat. Ruplan vahvistumista ei tulisi nähdä Venäjän talouden kohentumisena. Venäjän arvioidaan olevan 1990-luvun kaltaisen taantuman edessä.[[7]](#footnote-7) Al Jazeera -televisioyhtiön verkkojulkaisun kolumnisti toteaa, että Venäjän ruplan "vahvistuminen" ei indikoi mitään muuta, kuin Venäjän talouden ja valtion harjoittaman rahapolitiikan heikkoutta länsimaiden asettamien pakotteiden edessä.[[8]](#footnote-8)

Foreign policy -verkkojulkaisun kolumnistin mukaan ruplan kurssin markkinaa manipuloidaan, ainakin siinä määrin kuin siihen kotimaassa voidaan keinotekoisesti yrittää vaikuttaa. Ruplalle luodaan keinotekoista kysyntää erinäisin toimin, sillä valuutan arvon päättää viime kädessä kysynnän ja tarjonnan välillä vallitseva tasapaino. Rupla ei tällä hetkellä ole vapaasti vaihdettava valuutta, ja mikäli valuutta olisi vapaasti vaihdettavissa, sen arvon oletettaisiin putoavan. Pimeillä markkinoilla käytävästä ruplakaupasta voi nähdä merkkejä siitä, että ruplan arvo on huomattavasti vähemmän kuin virallisesti ilmoitettu arvo.[[9]](#footnote-9)

Uutistoimisto Reuters toteaa, että arkipäivän valuuttavaihdoissa käytetty vaihtokurssi on paikoin hyvin erilainen kuin mitä virallinen kurssi. Pankissa tai epävirallisissa rahanvaihtopaikoissa ulkomaista valuuttaa ostavalle sekä verkossa tavaroita tai palveluita ulkomaisella valuutalla ostavalle henkilölle ruplan tosiasiallinen kurssi on huomattavasti huonompi.[[10]](#footnote-10) The Wall Street Journal -verkkolehdessä 1.4.2022 julkaistun artikkelin mukaan huhtikuun vaihteessa venäläinen Sberbank osti asiakkailta Yhdysvaltain dollareita 78 ruplan hintaan ja myi niitä 89 ruplan hintaan.[[11]](#footnote-11) Reuters toteaa 8.4.2022 tekemässään julkaisussa, että yleisestä kiellosta huolimatta epäviralliset rahanvaihtopaikat myyvät ulkomaanvaluuttaa, esimerkiksi huhtikuun alussa Moskovassa epävirallisessa myyntipaikassa asiakas sai ostettua Yhdysvaltain dollarin 93 ruplalla ja euron 103 ruplalla.[[12]](#footnote-12)

Fortune.com-sivuston 16.3.2022 julkaiseman artikkelin mukaan yhdysvaltalaisen JP Morgan Chase -pankin valuutanvaihtoasiantuntijat ovat arvioineet Venäjän ruplan kurssin keskiarvon pysyttelevän vuoden 2022 ajan 105 ruplassa Yhdysvaltain dollaria vastaan.[[13]](#footnote-13) Reutersin maaliskuun lopulla analyytikoille teettämän kyselyn mukaan vastaajat arvioivat ruplan arvon olevan Yhdysvaltain dollaria vastaan 97,50 seuraavan 12 kuukauden ajan.

Sijoittajayhteisöä palvelevan suomalaisen Inderes-yhtiön julkaisemassa artikkelissa todetaan, että syy ruplan viimeaikaiseen vahvistumiseen on kysynnän ja tarjonnan keinotekoinen säätely, eikä sitä voida pitää kestävänä ratkaisuna.[[14]](#footnote-14)

Ukrainan sodan alettua ruplan ostovoima on heikentynyt rajusti ja samaan aikaan erityisesti ulkomaisten tavaroiden hinnat ovat nousseet Venäjällä huomattavasti. Eräs hollantilaista äidinmaidonkorviketta käyttävä moskovalainen nainen kertoo maksaneensa aiemmin korvikkeesta 2 500 ruplaa, kun nyt sama tuote voi maksaa 4 500 ruplaa. Ekonomisti Paul Krugman on todennut, että ruplan arvon puolustaminen on keskeinen valtion propagandan keino, sillä rupla on näkyvä elementti kaikille kansalaisille, ei niinkään talouden tärkein mittari.[[15]](#footnote-15)

Deutche Welle -lehden haastattelema, valuuttakursseihin- ja markkinoihin erikoistuneen OANDA:n vanhempi markkina-analyytikko Graig Erlam toteaa, että Venäjän taloudella ei missään nimessä ole samat näkymät kuin sotaa edeltävä aikana, vaikka ruplan kurssi niin antaisi olettaa. Vielä tammikuussa kansainvälinen valuuttarahasto IMF arvioi Venäjän talouden kasvavan tänä vuonna 2,8 %, kun taas tämänhetkinen arvio on 10–15 % kasvun supistuminen.[[16]](#footnote-16)

Käytetyssä lähdeaineistossa ei ole esitetty mainintoja siitä, miten esimerkiksi Euroopan eri valtioissa suhtaudutaan Venäjän ruplan arvoon. Uutisointi ruplaan liittyen keskittyy lähes poikkeuksetta kevään 2022 ruplan arvon vaihteluu sekä Venäjän mahdolliseen vaatimukseen alkaa periä kaasuntoimitusmaksuja ”epäystävällisiksi” listaamiltaan mailta ruplissa.[[17]](#footnote-17)

Yksittäisissä julkaisuissa on kuvattu venäläisten ulkomailla kohtaamia talouspakotteista johtuvia haasteita. Venäläisten pankkitilien käyttö on useimmille ulkomailla oleskeleville Venäjän kansalaiselle mahdotonta eikä venäläisten luottokortteja hyväksytä ulkomailla, sillä merkittävimpiä venäläispankkeja suljettiin Swift-maksujärjestelmän ulkopuolelle, ja luottokorttiyhtiöt Visa ja Mastercard keskeyttivät maaliskuussa toimintonsa Venäjällä. Insider-sivusto esittelee tapausesimerkkejä ulkomailla asuvista Venäjän kansalaisista, joille Ukrainan sota ja sen seurauksena Venäjää vastaan asetetut talouspakotteet ovat aiheuttaneet ongelmia muun muassa talousasioiden hoitamisessa ja tilien käytössä. Verkkojulkaisussa kerrotaan, että Italiassa tutkintoa suorittava ja Singaporessa oppilasvaihdossa oleva venäläisnainen on onnekseen tallettanut valtaosan opiskelustipendistään italialaiselle eurovaluuttaiselle tililleen. Samaan aikaan nainen on huolissaan siitä, että hänen venäläisen tilinsä käyttö on estetty. Toisaalta nainen toteaa, että vaikka hän pystyisikin tulevaisuudessa käyttämään venäläistä tiliään, niin ruplan huono vaihtokurssi jättäisi hänet Italiassa asuessaan silti käytännössä tyhjin käsin.[[18]](#footnote-18)

Yle mainitsee Suomeen opiskelemaan pyrkiviä venäläisiä käsittelevässä artikkelissa, että talouspakotteet vaikuttavat välillisesti venäläisten opiskelumahdollisuuksiin ulkomailla, sillä pakotteet ja ruplan kurssin romahdus vaikuttavat heidän varallisuuteensa, ja näin ollen ulkomailla opiskeluun ei enää ole varaa entiseen tapaan.[[19]](#footnote-19)

## Lähteet

Al Jazeera

1.4.2022. *What is behind Putin’s demand for Russian gas be paid in roubles?* <https://www.aljazeera.com/news/2022/4/1/what-is-behind-putin-payment-demand> (käyty 20.4.2022).

12.4.2022. By Maximilian Hess: *The Russian threat to dollar hegemony is nothing but a fantasy.* <https://www.aljazeera.com/opinions/2022/4/12/the-russian-threat-to-dollar-hegemony-is-nothing-but-a-fantasy> (käyty 20.4.2022).

Bloomberg 1.4.2022. By Vanessa Dezem: *European Gas Slides With Easing Fears Over Russian Supply Cuts.* <https://www.bloomberg.com/news/articles/2022-04-01/european-gas-rises-as-traders-assess-putin-s-ruble-payment-plan> (käyty 20.4.2022).

CNN 31.3.2022. By Charles Riley: *Putin's plan to prop up the ruble is working. For now.* <https://edition.cnn.com/2022/03/31/investing/russia-ruble-putin/index.html> (käyty 14.1.2022).

DW 5.4.2022. By Ashutosh Pandey: *Putin tactics drive rebound in Russian ruble.* <https://www.dw.com/en/putin-tactics-drive-rebound-in-russian-ruble/a-61363334> (käyty 14.4.2022).

Foreign Policy 8.4.2022. By Cameron Abadi: *The Fall and Rise of the Russian Ruble.* <https://foreignpolicy.com/2022/04/08/russia-ukraine-ruble-sanctions-ones-and-tooze/> (käyty 19.4.2022).

Fortune.com 16.3.2022. By Will Daniel: *Experts say more ‘dark days’ are ahead for the Russian ruble as the invasion of Ukraine continues*. <https://fortune.com/2022/03/15/russian-ruble-expert-opinion-invasion-ukraine-continues/> (käyty 19.4.2022).

The Guardian 31.3.2022. *Putin signs order demanding gas payments in roubles from Friday.* <https://www.theguardian.com/world/2022/mar/31/putin-indicates-he-may-turn-off-gas-supplies-to-europe-overnight-russia-roubles> (käyty 20.4.2022).

Inderes 29.3.2022. Marianne Palmu: *Rupla vahvistuu, mutta täysin keinotekoisin konstein.* <https://www.inderes.fi/fi/artikkeli/rupla-vahvistuu-mutta-taysin-keinotekoisin-konstein> (käyty 19.4.2022).

Insider 9.4.2022. By Urooba Jamal: *Estonian cards in Turkey, Italian cards in Singapore: ordinary Russians abroad are using foreign bank accounts after sanctions.* <https://www.businessinsider.com/beyond-oligarchs-ordinary-russians-abroad-use-foreign-bank-accounts-2022-4?r=US&IR=T> (käyty 20.4.2022).

Reuters

7.4.2022. *Breaking ranks with EU, Hungary says ready to pay for Russian gas in roubles*. <https://www.reuters.com/world/europe/hungary-working-solution-pay-russian-gas-may-foreign-minister-2022-04-06/> (käyty 20.4.2022).

8.4.2022. *Analysis: Russia's rouble rebound not quite what it seems.* <https://www.reuters.com/business/finance/russias-rouble-rebound-not-quite-what-it-seems-2022-04-08/> (käyty 14.4.2022).

SVKK 14.4.2022. Päivittyvä seuranta Venäjän sotatoimien talousvaikutuksista. <https://www.svkk.fi/uutishuone/ukraina-seuranta-2022/> (käyty 19.4.2022).

Talouselämä 6.3.2022. *Visa ja Mastercard keskeyttävät toimintansa Venäjällä – ”Emme suhtaudu tähän kevyesti”.* <https://www.talouselama.fi/uutiset/visa-ja-mastercard-keskeyttavat-toimintansa-venajalla-emme-suhtaudu-tahan-kevyesti/ddc82e8b-3be2-4c94-9381-dce95a61ffd5> (käyty 20.4.2022).

The Wall Street Journal 1.4.2022. By Mauro Orru and Caitlin Ostroff: *Russia Eases Restrictions on Money Transfers Abroad.* <https://www.wsj.com/livecoverage/russia-ukraine-latest-news-2022-04-01/card/russia-eases-restrictions-on-money-transfers-abroad-7lcxcB9ew2ULKJqqFqTT> (käyty 19.4.2022).

Yle

1.3.2022. Pauliina Tolvanen: *Venäläisten opiskelu Suomessa voi estyä, jos EU kiristää maahantulon tai oleskeluluvan ehtoja.* <https://yle.fi/uutiset/3-12337218> (käyty 20.4.2022).

9.4.2022. *Ruplan kurssi noussut sotaa edeltävälle tasolle*. <https://yle.fi/uutiset/3-12043017/64-3-68754> (käyty 19.4.2022).

\*\*\*

Банк России (Bank Rossii) 9.3.2022. *Банк России вводит временный порядок операций с наличной валютой.* <https://www.cbr.ru/press/event/?id=12738> (käyty 19.4.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Reuters 8.4.2022; Foreign Policy 8.4.2022. [↑](#footnote-ref-1)
2. Yle 9.4.2022. [↑](#footnote-ref-2)
3. Fortune.com 16.3.2022. [↑](#footnote-ref-3)
4. Reuters 8.4.2022. [↑](#footnote-ref-4)
5. The Wall Street Journal 1.4.2022. [↑](#footnote-ref-5)
6. Банк России 9.3.2022. [↑](#footnote-ref-6)
7. CNN 31.3.2022; DW 5.4.2022; SVKK 14.4.2022. [↑](#footnote-ref-7)
8. Al Jazeera 12.4.2022. [↑](#footnote-ref-8)
9. Foreign Policy 8.4.2022. [↑](#footnote-ref-9)
10. Reuters 8.4.2022. [↑](#footnote-ref-10)
11. The Wall Street Journal 1.4.2022. [↑](#footnote-ref-11)
12. Reuters 8.4.2022. [↑](#footnote-ref-12)
13. Fortune.com 16.3.2022. [↑](#footnote-ref-13)
14. Inderes 29.3.2022. [↑](#footnote-ref-14)
15. Reuters 8.4.2022. [↑](#footnote-ref-15)
16. DW 5.4.2022. [↑](#footnote-ref-16)
17. The Guardian 31.3.2022; Al Jazeera 1.4.2022; Reuters 7.4.2022; Bloomberg 1.4.2022. [↑](#footnote-ref-17)
18. Insider 9.4.2022; Talouselämä 6.3.2022. [↑](#footnote-ref-18)
19. Yle 1.3.2022. [↑](#footnote-ref-19)